પંદર દિવસના અંતરે વાળમાં કંડિશનિંગ કરવાનુ રાખો. બજારમાં અનેક પ્રકારની મહેંદી મળતી હોય છે જેને તમે લોખંડના વાસણમાં કોફી, આંબળાનો પાઉડર વગેરે મિક્સ કરી મહેંદીમાં પલાળી વાળમાં લગાવો. ઓછામાં ઓછી બે કલાક સુધી મહેંદી વાળમાં લગાવી રાખો. શિયાળામાં મોટા ભાગે ખોડાની ફરિયાદ રહે છે તો તેના માટે વાળમાં લીંબુનો રસ અથવા ચણાનો લોટ મિક્સ કરી લગાવો અને 15 મિનિટ પછી તેને ધોઇ લો. આનાથી ખોડો તો દૂર થશે જ પણ સાથે વાળ ચમકદાર અને મુલાયમ પણ બનશે. સાથે જ મહિને બે મહિને એક વખત ટ્રિમિંગ જરૂર કરાવો એનાથી દ્વિમુખી વાળ કપાઇ જશે અને વાળ વધશે. શિયાળામાં વાળ ખરવાની સમસ્યા પણ વધી જાય છે. જેનું મુખ્ય કારણ છે પોષણ વગરનો આહાર, અપૂરતી ઉંઘ, ચિંતા, હોર્મોન્સનું વધતુંઘટતું પ્રમાણ. ખરતા વાળને અટકાવવા તમે પૂરતો આહાર લો અને પૂરતું પાણી પીવાનું રાખો જે તમે તમારા વ્યસ્ત કામમાં પણ કરી શકો છો. પછી તમને વાળ ખરવાની કે વાળ ડ્રાય થવાની સમસ્યા ક્યારેય નહીં થાય. આ તમામ વસ્તુ કરવાથી વાળને લગતી તમામ સમસ્યાથી તમને રાહત મળશે અને તમારા વાળ ચમકીલા બનશે.